Publicitate

RUPERE. Cațavencii lui Doru Bușcu s-au desprins de trustul lui Dinu Patriciu, după un an în grupul Adevărul. Noii proprietari ai revistei de satiră sunt Doru Bușcu și Mircea Dinescu. Contactat de Paginademedia.ro, poetul Mircea Dinescu a confirmat mutarea și a declarat în exclusivitate că în plan sunt și un cotidian, dar și o televiziune.

Revista Cațavencii este editată, mai nou, de compania Patetic Media SRL. “Doru Bușcu a fost cu ideea numelui”, a spus pentru Paginademedia.ro poetul Mircea Dinescu. De ce a preluat jumătate de ziar. “Oricum scriu la Cațavencii în fiecare săptămână”.

Potrivit datelor de la Registrul Comerțului, firma Patetic Media SRL este deținută de Mircea Dinescu și de către Doru Bușcu, în procente egale: 50-50.

De ce a luat Cațavencii?

“Cațavencii este un produs bun, un produs care contează. Este ca un medicament pentru oameni, doar că nu are efecte advers", a spus Mircea Dinescu, în exclusivitate pentru Paginademedia.ro. “Dacă te uiți, de exemplu, la cititorii de pe Facebook, numai acolo sunt 30.000. Pentru un săptămânal, eu zic că e ceva”

Vă este teamă că veți pierde bani?

“Nicidecum. Nu a murit chiar toată presa. Poate doar cele care sunt apendice de partid”, spune Dinescu.

Planuri mari: o televiziune și un ziar

Cațavencii este un pas în startul posibil al unui viitor trust de presă, care să mai includă un cotidian și un post de televiziune.

“S-ar putea să scoatem și o televiziune, și un cotidian”, a declarat Mircea Dinescu, în exclusivitate pentru Paginademedia.ro.

Cu ce bani?

“Încă nu știm, vom vedea. S-ar putea să găsim parteneri pentru așa ceva”, a declarat Mircea Dinescu.

Cațavencii, o istorie agitată

Cațavencii lui Doru Bușcu au intrat în grupul lui Dinu Patriciu anul trecut, la scurt timp după ce marca Academia Cațavencu a fost cumpărată la licitație de Dan Grigore Adamescu, după cum Paginademedia.ro a scris AICI.

Cațavencii l-au cooptat în echipă și pe Mircea Dinescu, ca președinte al publicației.

La scurt timp după intrarea în grupul Adevărul, Cațavencii resimt criza din compania deținută de Dinu Patriciu. Salariile întârziate și problemele cu hârtia se răsfrâng și asupra Cațavencilor care, în unele situații, sunt nevoiți să reducă tirajul pentru ca ziarele din grup să poată fi tipărite.

PIAȚĂ. Trei reviste de satiră apar în prezent în România:

1. Kamikaze. Revista este editată de o echipă ruptă din Academia Cațavencu, în urmă cu câțiva ani.

2. Academia Cațavencu. Revista este scoasă de Medien Holding, care are și România liberă și este deținută de Dan Grigore Adamescu. Academeia Cațavencu a fost cumpărată la licitație pentru aproape 900.000 de euro după falimentul Cațavencu S.A.

3. Cațavencii. Săptămânalul a fost lansat după ce echipa lui Doru Bușcu decide să lanzeze o nouă publicație, în grupul Adevărul.

Istoria cațavencilor începe în urmă cu 20 de ani. Citiți un interviu inedit cu fondatorul revistei, la linkurile de mai jos:

Citeşte şi:

Petrişor Obae

petrisor.obaepaginademedia.ro